মেমে ভাবে তার মা প্রজাপতিগুলোর দ্বারা প্রভাবিত হয়ে আছে। গোলাপের ঝাড় ছাঁটা হলে হাত ধোয় সে আর প্যাকেটটা শোবার ঘরে নিয়ে যায় খোলার জন্য। ভেতরে ছিল এক ধরনের চীনা খেলনা যেটা পাঁচটা সমকেন্দ্রিক বাক্সের সমন্বয়ে বানানো আর শেষ বাক্রটায় ছিল কোন রকমে লিখতে পারে এমন কারও দ্বারা বহুকষ্টে আঁকাঃশনিবার সিনেমায় দেখা হবে। মেমে দেরী করে আসা হতবুদ্ধি অবস্থায় অনুভব করে এই ভেবে যে রোলিং এর উপর বাক্সটা অনেক সময় ধরে ফের্নান্দার কৌতূহলের সীমার মধ্যে ছিল, যদিও মাউরেসিয়ো ব্যাবিলনিয়ার সাহস দেখে আনন্দিত হয় আর মেমে তার কথা মত সিনেমায় দেখা করবে, তার এই সরল বিশ্বাস মেমেকে দোলা দিয়ে যায়। তখন থেকেই মেমে জানত শনিবার রাতে আউরেলিয়ানো সেসুন্দোর এক কাজ আছে , কিন্তু সারা সপ্তাহ জুড়ে উৎকন্ঠার আগুনে তাকে এমনভাবে জড়িয়ে রাখে যে সে বাবাকে রাজী করায় একাকী ওকে সিনেমায় রেখে যেতে আর শো শেষ হলে ফিরে আসতে। বাতিগুলো জ্বলা অবস্থায় এক রাতের প্রজাপতি তার মাথার উপর ডানা ঝাপটায়। আর তখনই ঘটে ব্যাপারটা।যখন বাতিগুলো নেভে মাউরেসিয়ো ব্যাবিলনিয়া বসে তার পাশে।মেমে অনুভব করে খাবি খাচ্ছে সে এক উৎকন্ঠা জড়িত ভয়ে, যেখান থেকে স্বপ্নে যেমনটি ঘটেছিল, একমাত্র যে তাকে উদ্ধার করতে পারে সে হচ্ছে মোটরের তেলের দুর্গন্ধে ভরা আলো আধাঁরে কোন রকমে দেখতে পারা পাশের লোকটা।